Document ID: 31984D0649

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 21ης Δεκεμβρίου 1984
για την αποδοχή ανάληψης υποχρέωσης που έχει προταθεί όσον αφορά τη διαδικασία αντιντάμπινγκ σχετικά με τις εισαγωγές οξαλικού οξέος καταγωγής Βραζιλίας και για την περάτωση της έρευνας όσον αφορά τον ενδιαφερόμενο εξαγωγέα
(84/649/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2176/84 του Συμβουλίου της 23ης Ιουλίου 1984 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 10,
Μετά από διαβούλευση στο πλαίσιο της συμβουλευτικής επιτροπής όπως προβλέπεται στον εν λόγω κανονισμό,
Εκτιμώντας ότι:
Α. Προσωρινή δράση
(1) Η Επιτροπή, με τον κανονισμό (ΕΟΚ) αριθ. 2553/84 (2), επέβαλε προσωρινό δασμό αντιντάμπινγκ στις εισαγωγές οξαλικού οξέος, καταγωγής Βραζιλίας. Με τον ίδιο κανονισμό, η Επιτροπή αποδέχθηκε την υποχρέωση που ανέλαβε ο εξαγωγέας από τη Λαϊκή Δημοκρατία της Γερμανίας και περάτωσε τη διαδικασία όσον αφορά τις εισαγωγές από την Ισπανία.
Β. Επακόλουθη διαδικασία
(2) Μετά την επιβολή του προσωρινού δασμού αντιντάμπινγκ, μόνον ένας ενδιαφερόμενος εξαγωγέας της Βραζιλίας, γνωστοποίησε γραπτώς τις απόψεις του σχετικά με το δασμό.
Ο ίδιος εξαγωγέας ζήτησε, επίσης, να ενημερωθεί σχετικά με ορισμένα γεγονότα και τα κυριότερα επιχειρήματα, βάσει των οποίων η Επιτροπή είχε την πρόθεση να συστήσει την ανάληψη οριστικής δράσης και η αίτηση αυτή ικανοποιήθηκε.
Γ. Ντάμπινγκ
(3) Μετά την επιβολή του προσωρινού δασμού δεν έχουν υποβληθεί νέα αποδεικτικά στοιχεία με την πρακτική ντάμπινγκ και η Επιτροπή, ως εκ τούτου, θεωρεί ότι τα πορίσματά της σχετικά με την πρακτική ντάμπινγκ, όπως αναφέρονται στον κανονισμό (ΕΟΚ) αριθ. 2553/84, είναι οριστικά.
Δ. Ζημία
(4) Μολονότι αυτός ο εξαγωγέας της Βραζιλίας ισχυρίστηκε ότι οι εισαγωγές που αποτελούσαν αντικείμενο ντάμπινγκ δεν προκαλούσαν ζημία στην κοινοτική βιομηχανία, δεν έχουν υποβληθεί νέα αποδεικτικά στοιχεία όσον αφορά τη ζημία που έχει προκληθεί στην κοινοτική βιομηχανία.
Ως εκ τούτου, η Επιτροπή επιβεβαίωσε τα συμπεράσματά της σχετικά με τη ζημία, όπως αναφέρονται στον κανονισμό (ΕΟΚ) αριθ. 2553/84.
(5) Επομένως, σύμφωνα με τη γνώμη της Επιτροπής, τα γεγονότα, όπως καθορίζονται τελικά, δείχνουν ότι η ζημία που προκαλείται από τις εισαγωγές οξαλικού οξέος καταγωγής Βραζιλίας που αποτελούν αντικείμενο ντάμπινγκ, εξεταζόμενη ανεξάρτητα από τη ζημία που προκαλείται από άλλους παράγοντες, πρέπει να θεωρηθεί σημαντική.
Ε. Συμφέροντα της Κοινότητας
(6) Δεν έχουν παρασχεθεί νέες πληροφορίες όσον αφορά τα συμφέροντα της Κοινότητας μετά την επιβολή του προσωρινού δασμού και τα συμπεράσματα της Επιτροπής σχετικά με τα συμφέροντα της Κοινότητας παραμένουν αμετάβλητα, όπως έχουν καθοριστεί στον κανονισμό (ΕΟΚ) αριθ. 2553/84.
Υπό τις συνθήκες αυτές, η προστασία των συμφερόντων της Κοινότητας απαιτεί την επιβολή οριστικού δασμού αντιντάμπινγκ στις εισαγωγές οξαλικού οξέος καταγωγής Βραζιλίας.
ΣΤ. Ανάληψη υποχρέωσης
(7) Ο ενδιαφερόμενος εξαγωγέας πληροφορήθηκε τα κυριότερα πορίσματα της προκαταρκτικής έρευνας και γνωστοποίησε την άποψή του σχετικά με αυτά. Κατόπιν τούτου, ο εξαγωγέας αυτός ανέλαβε υποχρέωση όσον αφορά τις εξαγωγές οξαλικού οξέος στην Κοινότητα.
Αυτή η ανάληψη υποχρέωσης θα έχει ως αποτέλεσμα να αυξηθεί η τιμή εξαγωγής στην Κοινότητα στο επίπεδο το οποίο η Επιτροπή θεώρησε αναγκαίο για την εξάλειψη της ζημίας που προκαλούσαν οι εισαγωγές οι οποίες αποτελούσαν αντικείμενο ντάμπινγκ αφού έλαβε υπόψη τις τιμές πώλησης που απαιτούνται για να έχουν αρκετό κέρδος οι κοινοτικοί παραγωγοί, την τιμή αγοράς των εισαγωγέων της Κοινότητας και το κόστος τους, καθώς και το περιθώριο κέρδους και τις τιμές των εισαγωγών του
σχετικού προϊόντος που δεν αποτελούν αντικείμενο ντάμπινγκ στην Κοινότητα. Η αύξηση αυτή δεν υπερβαίνει, σε καμία περίπτωση, τα περιθώρια ντάμπινγκ που έχουν καθοριστεί κατά την έρευνα.
(8) Υπό τις συνθήκες αυτές, η ανάληψη υποχρέωσης γίνεται αποδεκτή και, ως εκ τούτου, η έρευνα μπορεί να περατωθεί χωρίς την επιβολή οριστικού δασμού αντιντάμπινγκ, όσον αφορά τον ενδιαφερόμενο εξαγωγέα.
Η συμβουλευτική επιτροπή δεν προέβαλε αντιρρήσεις,
ΑΠΟΦΑΣΙΖΕΙ:
Άρθρο 1
Γίνεται αποδεκτή η ανάληψη υποχρέωσης που έχει προτείνει η Industrias Qu°micas e Explosivos SA, Lorena, Brazil, όσον αφορά τη διαδικασία αντιντάμπινγκ σχετικά με το οξαλικό οξύ που υπάγεται στη διάκριση ex 29.15 Α Ι του Κοινού Δασμολογίου, που αντιστοιχεί στον κώδικα ΝΙΜΕΧΕ ex 29.15-11, καταγωγής Βραζιλίας.
Άρθρο 2
Περατώνεται η έρευνα αντιντάμπινγκ που αναφέρεται στο άρθρο 1, όσον αφορά την Industrias Qu°micas e Explosivos SA.
Βρυξέλλες, 21 Δεκεμβρίου 1984.

Labels: 18
4
1